Id-Deċiżjoni tal-Kummissjoni
tad-19 ta' Mejju 1994
li tistabbilixxi kondizzjonijiet speċjali li jirregolaw importazzjonijiet ta' prodotti ta'sajd u akwakultura li ġejjin mill-Indoneżja
(94/324/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/493/KEE tat-22 ta' Lulju 1991 li tistabbilixxi l-kondizzjonijiet ta' saħħa għall-produzzjoni u t-tqegħid fis-suq ta' prodotti tas-sajd [1], u b'mod partikolari Artikoli 11 dwar dan,
Billi espert tal-Kummissjoni żar l-Indoneżja sabiex jagħmel spezzjoni sabiex jivverifika l-kondizzjonijiet li taħthom jiġu magħmula, maħżuna u mibgħuta prodotti tas-sajd lill-Komunità;
Billi d-disposizzjonijiet tal-leġislazzjoni Indoneżjana dwar spezzjoni ta' saħħa u kontroll fuq prodotti tas-sajd jistgħu jitqiesu ekwivalenti għal dawk stabbiliti f'Direttiva 91/493/KEE;
Billi l-Ministeru ta' l-Agrikoltura, Direttorat Ġenerali dwar is-Sajd, l-awtorità kompetenti Indoneżjana, u d-dipartiment ta' l-ispezzjoni fil-Laboratorju tal-Provinċja għal Spezzjoni ta' Ħut u Kontroll tal-Kwalità, kapaċi jivverifikaw b'mod effettiv l-applikazzjoni tal-liġijiet fis-seħħ;
Billi l-proċedura sabiex jinkiseb iċ-ċertifikat ta' saħħa li hemm referenza għalih f'Artikolu 11 (4) (a) ta' Direttiva 91/493/KEE għandha tkopri wkoll id-definizzjoni ta' ċertifikat abbozz, il-ħtiġijiet minimi dwar il-lingwa(/i) li fih ikun abbozzat u l-kwalifiki tal-persuna awtorizzata li tiffirmah;
Billi, b'mod konformi ma' l-Artikolu 11 (4) (b) ta' Direttiva 91/493/KEE, għandha titqiegħed marka fuq pakketti ta' prodotti tas-sajd li tagħti l-isem tat-tielet pajjiż u n-numru ta' approvazzjoni tad-ditta ta' oriġini;
Billi, b'mod konformi ma' Artikolu 11 (4) (ċ) ta' Direttiva 91/493/KEE, għandu jkun hemm lista ta' ditti approvati; billi dik il-lista għandha tinkiteb abbażi ta' komunikazzjoni mill-Ministeru ta' l-Agrikoltura, Direttorat Ġenerali tas-Sajd, lill-Kummissjoni; billi huwa f'idejn il-Ministeru ta' l-Agrikoltura, Direttorat Ġenerali dwar is-Sajd, li jiżgura konformità mad-disposizzjonijiet stabbiliti għal dak il-għan f'Artikolu 11 (4) ta' Direttiva 91/493/KEE;
Billi l-Ministeru ta' l-Agrikoltura, Direttorat Ġenerali dwar is-Sajd, ipprovda assigurazzjonijiet uffiċjali dwar konformità mar-regoli stabbiliti f'Kapitolu V ta' l-Anness għal Direttiva 91/493/KEE u dwar li jiġu sodisfatti l-ħtiġijiet ekwivalenti għal dawk stabbiliti b'dik id-Direttiva għall-approvazzjoni tad-ditti;
Filwaqt li l-miżuri li għalihom hemm provdut f'din id-Deċiżjoni huma bi qbil mal-fehma tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
Il-Ministeru ta' l-Agrikoltura, Direttorat Ġenerali dwar is-Sajd (Laboratorju tal-Provinċja għal Spezzjoni tal-Ħut u Kontroll tal-Kwalità), għandu jkun l-awtorità kompetenti fl-Indoneżja li jivverifika u jiċċertifika l-konformita ta' prodotti ta' sajd u akkwakultura mal-ħtiġijiet ta' Direttiva 91/493/KEE.
Artikolu 2
Prodotti ta' sajd u akkwakultura li joriġinaw mill-Indoneżja, għandhom jissodisfaw il-kondizzjonijiet li ġejjin:
1. kull kunsinna għandha tiġi akkumpanjata b'ċertifikat oriġinali tas-saħħa nnumerat, mimli, iffirmat, datat kif dovut u li jkun jinkludi folja waħda skond l-abbozz f'Anness A ta' din id-Deċiżjoni;
2. il-prodotti għandhom jaslu mingħand ditti approvati elenkati f'Anness B ta' din id-Deċiżjoni;
3. minbarra fil-każ ta' prodotti ta' sajd iffriżati fi kwantità u maħsuba għall-manifattura ta' ikel ippreservat, il-pakketti kollha għandhom juru l-kelma "Indoneżja" u n-numru ta' approvazzjoni tad-ditta ta' oriġini b'ittri li ma jitħasrux.
Artikolu 3
1. Iċ-ċertifikat li għalih hemm referenza f'Artikolu 2 (1) għandu jiġi fformulat f'ta' l-inqas lingwa uffiċjali waħda ta' l-Istat Membru fejn isiru l-kontrolli.
2. Iċ-ċertifikat għandu juri l-isem, kapaċità u firma tar-rappreżentant tal-Ministru ta' l-Agrikoltura, Direttorat Ġenerali dwar is-Sajd, u t-timbru uffiċjali ta' dan ta' l-aħħar b'kulur differenti minn dak ta' awtorizazzjonijiet oħra.
Artikolu 4
Din id-Deċiżjoni għandha tgħodd mill-1 ta' Awissu 1994.
Artikolu 5
Din id-Deċiżjoni hija indirizzata lill-Istati Membri.
Magħmula fi Brussel, 19 ta' Mejju 1994.